Boris Christoff
Store norske leksikon,Kunst og estetikk,Musikk,Klassisk musikk,Internasjonale klassiske sangere
Boris Christoff var en bulgarsk sanger (bass), ansett som en av de fremste innen sitt stemmefag på 1900-tallet. Han var kjent for stor stemmeprakt og scenisk dyktighet, spesielt for sine tolkninger av russiske operaer, som Boris Godunov, og av Filip 2 i Verdis Don Carlos.
Boris Christoff begynte sin sangkarriere som barn i Alexander Nevsky-katedralen i Sofia. Han utdannet seg som jurist på 1930-tallet og satset på en karriere som forhørsdommer, samtidig som han fortsatte som korsanger.I 1940 oppnådde han stor suksess som solist med et kor og bestemte seg for å satse på sang. Fra 1942 utdannet han seg som sanger i Roma og Salzburg.Han debuterte som operasanger i rollen som Colline i La bohème (Puccini) i Reggio di Calabria i 1946. Derfra gikk ferden snart videre til scener som La Scala i Milano, La Fenice i Venezia og operaene i Roma, London, Barcelona og Rio de Janeiro.I 1950 ble han invitert til Metropolitan i New York, men ble nektet innreise på grunn av en lov som ikke tillot innbyggere i Østblokk-landene adgang til USA. Først da reglene ble lempet i 1956 fikk han gjeste operaene i New York og San Francisco. Etter en hjerneoperasjon i 1964 måtte han redusere karrieren, som han avsluttet for godt i Roma i 1986. Innspillinger Christoff medvirket på en rekke plateinnspillinger av opera, og gjorde over 200 innspillinger av russiske sanger av Mussorgskij, Tsjajkovskij, Borodin, med flere.Han var den første som medvirket i studioinnspilling, der han spilte flere av rollene i en og samme opera. Familie Boris Christoff var svoger av tenoren Tito Gobbi. Les mer i Store norske leksikon opera